### ΔΕΛΤΙΟ ΤΥΠΟΥ

**Στρατηγική Βιώσιμης Αστικής Ανάπτυξης στην Λευκάδα – Πρόσκληση σε ημερίδα και συμμετοχή στη διαμόρφωση του μέλλοντος της πόλης**

Ο Δήμος Λευκάδας, στο πλαίσιο του Προγράμματος "Ιόνια Νησιά 2021-2027" και σε συνεργασία με την Περιφέρεια Ιονίων Νήσων, ανακοινώνει την υποβολή πρότασης για τη Στρατηγική Βιώσιμης Αστικής Ανάπτυξης (ΣΒΑΑ). Η πρωτοβουλία αυτή αποτελεί ορόσημο για την ενίσχυση της τοπικής ανάπτυξης, ενσωματώνοντας αρχές βιωσιμότητας και ανθεκτικότητας των αστικών περιοχών.

Η Στρατηγική Βιώσιμης Αστικής Ανάπτυξης στοχεύει στη βελτίωση της ποιότητας ζωής των πολιτών, τη δημιουργία βιώσιμων και ανθεκτικών αστικών περιβαλλόντων, καθώς και την προώθηση καινοτόμων πρακτικών που απαντούν στις σύγχρονες κοινωνικές, περιβαλλοντικές και οικονομικές προκλήσεις. Η ΣΒΑΑ θα διαμορφωθεί ώστε να καλύψει τις ανάγκες της τοπικής κοινωνίας, ενώ παράλληλα θα ανταποκρίνεται στους στόχους του προγράμματος "Ιόνια Νησιά 2021-2027" και σε άλλες ευρωπαϊκές, εθνικές και τοπικές στρατηγικές.

Ο Δήμος Λευκάδας σας προσκαλεί σε ημερίδα με θέμα τη Στρατηγική Βιώσιμης Αστικής Ανάπτυξης (ΣΒΑΑ), η οποία θα πραγματοποιηθεί την Παρασκευή 20 Δεκεμβρίου 2024, στις 11:00 π.μ., στο Δημαρχείο Λευκάδας. Κατά τη διάρκεια της εκδήλωσης, θα παρουσιαστούν οι στόχοι, το όραμα και οι δυνατότητες παρέμβασης της ΣΒΑΑ, ενώ θα δοθεί η δυνατότητα διαλόγου με τους συμμετέχοντες. Είναι μια μοναδική ευκαιρία να ενημερωθείτε για το μέλλον της περιοχής μας και να συμβάλλετε ενεργά στη διαμόρφωσή του.

Παράλληλα, καλούμε όλους τους δημότες να συμμετάσχουν ενεργά στη διαδικασία, συμπληρώνοντας το ειδικό ερωτηματολόγιο, ώστε να ακουστούν οι απόψεις και οι ανάγκες τους. Η συμβολή σας είναι πολύτιμη για τον σχεδιασμό ενός καλύτερου μέλλοντος για τον τόπο μας.

Το ερωτηματολόγιο είναι διαθέσιμο στον σύνδεσμο:

<https://docs.google.com/forms/d/1eewjb9ecvVs08z928s4Br1xfzGj9mpm76kNLfVkHt3M/>